Nafarroako Parlamentuko Mahaiak, 2019ko urtarrilaren 28an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Teresa Sáez Barrao andreak aurkezturiko mozioa, zeinaren bidez Nafarroako Gobernua premiatzen baita agin dezan Mahai Sektorialean dauden sindikatu guztiak hezkuntza itunaren jarraipen batzordean egon daitezela.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Hezkuntza Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko urtarilaren 28an

Lehendakaria: Ainhoa Aznárez Igarza

MOZIOAREN TESTUA

Foru parlamentari Teresa Sáez Barrao andreak, Legebiltzarreko Erregelamenduan xedatuaren babesean, honako mozio hau aurkezten du, Hezkuntza Batzordean eztabaidatu eta bozkatzeko.

Hezkuntza Batzordeak, hezkuntza ituna sinatu ez duten sindikatuekin izandako lan saioan, sindikatu horien eskaera entzun zuen, Nafarroako irakaskuntza publikoaren kalitatea hobetzeko itunaren jarraipen batzordean egoteko.

Itunaren jarraipena ez dagokie bakarrik hura sinatu dutenei. Irakaskuntza publiko osoaren afera da. Beraz, Mahai Sektorialeko kide diren legezko ordezkariena ere bada.

Gaur egun aipatu batzordeak, haren osaketari dagokionez, honako hau jasotzen du: “Jarraipen Batzordea ituna sinatu duten erakunde sindikalek eta Hezkuntza Departamentuko ordezkariek osatuko dute”.

Eginkizunak, honako hauek

– Jarraitzea itunaren edukiak nola garatzen diren.

– Ikuskatzea aurrekontudun atal onetsi guztiak betetzen diren, eta epe eta irizpideak negoziatzea.

– Erabakitzea itunaren ondorioz Jarraipen Batzordeari dagozkion alderdi edo gaietatik zein jorratu eta negoziatu behar diren mahai sektorialean.

– Itunaren garapenari buruzko urteko oroitidazkia prestatzea.

– Mahai Sektorialak itunaren garapenari buruz agintzen edo bere esku uzten dion beste zeinahi eginkizun.

– Hezkuntzak hiru hiletik behin itunaren garapenari buruzko informazioa emanen dio Jarraipen Batzordeari: sorturiko ordu-poltsak, baimenak eskatu dituzten langileen kopurua, zenbat baimen ukatu diren eta zergatik, ordezkapenen epeak, zenbat kontratu dauden udan luzatzeko modukoak eta beste asko gehiago.

Jarraipen Batzordean Mahai Sektoriala osatzen duten erakunde guztiak ez egoteak urratu egiten du negoziazio kolektiborako eskubidea eta, horrenbestez, askatasun sindikala ere bai.

Erabaki proposamena:

Nafarroako Parlamentuak Nafarroako Gobernua premiatzen du agin dezan Mahai Sektorialean dauden sindikatu guztiak, ituna sinatu ala ez, hezkuntza itunaren jarraipen batzordean egon daitezela.

Iruñean, 2019ko urtarrilaren 24an

Foru parlamentaria: Teresa Sáez Barrao